На основу члана 39. Закона о трговини („Службени гласник РС”, број 52/19) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О ИЗМЕНАМА И ДОПУНАМА УРЕДБЕ

О ПОСЕБНИМ УСЛОВИМА ЗА ОБАВЉАЊЕ ТРГОВИНЕ ЗА ОДРЕЂЕНУ ВРСТУ РОБЕ

Члан 1.

У Уредби о посебним условима за обављање трговине за одређену врсту робе („Службени гласник РСˮ, бр. 76/25, 78/25 и 93/25), у члану 3. после става 1. додаје се нови став 2, који гласи:

„Ограничење из става 1. овог члана примењује се и на редовну и на акцијску цену.ˮ.

У досадашњем ставу 2, који постаје став 3, после речи: „јајаˮ додају се запета и речи: „чај, смрзнуто воће и медˮ.

Досадашњи ст. 3. и 4. постају ст. 4. и 5.

Члан 2.

Члан 5. мења се и гласи:

„Члан 5.

Укупан износ свих накнада које трговац на мало може да фактурише поједином добављачу, које подразумевају све процентуално уговорене и све накнаде у апсолутном износу, не може бити већи од 10% од укупног нето износа на фактурама за сву робу, који је тај добављач фактурисао том трговцу на мало у року важења ове уредбе.

Износ накнада из става 1. овог члана не односи се на логистички рабат и накнаде за мањак робе или отпис, чији највиши износи не могу бити већи од уговорених на дан 1. август 2025. године.

Укупан износ свих накнада које трговац на мало може да фактурише добављачу који код трговца на мало има постављене замрзиваче и које подразумевају све процентуално уговорене и све накнаде у апсолутном износу, не може бити већи од 18% од укупног нето износа на фактурама које је тај добављач фактурисао том трговцу на мало у року важења ове уредбе.

Уколико су накнаде из става 1. овог члана биле мање на дан 1. август 2025. године, не могу се повећавати.

Трговци на мало који нису имали уговорене накнаде из става 1. овог члана, као и логистички рабат и накнаду за мањак робе или отпис на дан 1. август 2025. године, могу приликом обрачуна марже у малопродајну цену укључити дозвољени износ од највише 14%.

Износ накнада из става 1. овог члана не односи се на акцијски рабат који се у потпуности преноси на продајну цену у трговини на мало.

На рачуноводственим исправама неопходно је јасно навести сврху плаћања.

Трговци на мало дужни су да са добављачима закључе анексе уговора којима усклађују пословање са одредбама овог члана.ˮ.

Члан 3.

У члану 6. додаје се став 2, који гласи:

„Брисање производа са листе уговорених производа које добављач испоручује трговцу на мало или значајно смањење поручених количина дозвољено је само уз писану сагласност добављача.ˮ.

Члан 4.

У члану 7. став 1. мења се и гласи:

„Трговци на мало који имају обавезу из члана 3. ове уредбе дужни су да ценовнике за робу из члана 2. ове уредбе, важеће на дан 1. април, 1. август, 31. август и 1. септембар 2025. године, објаве у оквиру свог налога, на Порталу отворених података, који је прописан законом којим се уређује електронска управа.ˮ.

После става 1. додаје се нови став 2, који гласи:

„Ценовници се објављују у машински читљивом формату csv, у складу са стандардизованом структуром и техничком спецификацијом које одређује министарство надлежно за послове трговине и објављује на својој интернет страници.ˮ.

Досадашњи став 2. постаје став 3.

У досадашњем ставу 3, који постаје став 4, после речи: „доставеˮ додају се запета и речи: „односно објавеˮ.

Досадашњи ст. 4-6. постају ст. 5-7.

Досадашњи став 7. брише се.

Члан 5.

Обавеза из члана 4. став 1. ове уредбе примењује се и на ценовнике који су почев од дана почетка примене Уредбе о посебним условима за обављање трговине за одређену врсту робе („Службени гласник РСˮ, бр. 76/25, 78/25 и 93/25) достављани сваког понедељка у складу са чланом 7. став 1. те уредбе.

Ценовници из члана 4. став 1. ове уредбе биће јавно доступни од 9. децембра 2025. године на интернет страници министарства надлежног за послове трговине и Порталу отворених података.

Члан 6.

Ова уредба ступа на снагу наредног дана од дана објављивања у „Службеном гласнику Републике Србијеˮ, осим одредаба члана 4, које се примењују од 1. децембра 2025. године.

05 Број: 110-13230/2025-1

У Београду, 27. новембра 2025. године

В Л А Д А

ПРЕДСЕДНИК

проф. др Ђуро Мацут, с.р.